<classify> RAIS John Magufuli amewaonya matajiri wenye tabia ya kupora ardhi za wanyonge kwa kisingizio cha uwekezaji au kuwa na leseni za uchimbaji madini, wasijaribu kufanya hivyo, bali wasubiri akimaliza awamu yake. Aliitoa kauli hiyo jana wilayani Bunda mkoani Mara kwenye ziara yake ya kikazi, ambapo alisema uporaji ardhi za wanyonge, hautafanywa kwenye utawala wake, na kusisitiza kuwa enzi za utumwa zilikoma mwaka 1961 baada ya ukombozi wa nchi uliofanywa na Mwalimu Julius Nyerere.Katika utawala wangu sitaki kuona mwananchi masikini anadhulumiwa ardhi kwa kisingizio cha uwekezaji, hii ndiyo serikali yangu, wasubiri niondoke ndio warudi kama walivyokuwa wamezoea, alisisitiza Rais Magufuli. Kauli ya Rais Magufuli ilikuja kutokana na kero na malalamiko ya wananchi wa Bunda, waliobeba mabango yakitaja jina la Magoma, ambapo Rais alihoji ni nani na kuelezwa kuwa ni mwekezaji aliyepora ardhi bila kuwalipa fidia wananchi wa eneo husika.Akizungumzia sakata hilo, Rais Magufuli alisema mwekezaji huyo anayetajwa kwa jina la Magoma, anapaswa kuwalipa fidia wakazi wa eneo hilo kama anataka kulichukua na kwamba fidia itakayolipwa lazima iendane na bei ya sasa. Aidha, alisema kwa sasa mwekezaji huyo anaagizwa kuacha kuwasumbua wananchi hao na kusubiri utaratibu mzuri utakaowekwa huku akiwaagiza Mkuu wa Mkoa na Wilaya kusimamia hilo. Huyo Magoma asubiri hadi hapo utaratibu mzuri utakapowekwa, nasikia alibebwa sasa kama aliletwa na RC au DC au wengine mkamwambie aache kuwasumbua wananchi hawa na Waziri wa Mambo ya Ndani yuko hapa akifanya fujo mshike muweke ndani akawaone wafanya fujo wenzake wanaokaa kule, alisisitiza Rais Magufuli.Akisisitiza kauli yake, Rais alisema,ni lazima tuwe na utaratibu mzuri wa kuchukua ardhi za masikini huwezi ukamtoa masikini ukamwambia hama, eti kwa sababu ana prospectus license ya wizara ya madini... , ... amekuta watu hapa ni lazima kama anataka kuwahamisha awalipe kwa fedha ninazotaka mimi na hii ni kwa mujibu wa sheria na sio kuja kuwavuruga watu tu hapa eti kwa sababu una leseni ya ardhini ni lazima sheria ya madini iende sambamba na sheria za ardhi namba nne na ile ya vijiji Kifungu G,alisisitiza. Aliongeza, Inawezekana hata kile kibali alichopewa kina makosa labda alipewa kwa sababu ya hongo kwa sababu hata Wizara ya Madini nayo ilikuwa imeoza na nilichukua hatua mbalimbali, na kwenye hili nitamtuma Waziri wa Madini, Waziri wa Ardhi na Waziri wa Maji ili masuala haya yashughulikiwe kwa pamoja na wakifika hapa wafanye mkutano na wananchi na watatue kero.Akikazia suala la uporaji ardhi kwa kisingizio cha uwekezaji wa madini, Rais Magufuli alisema serikali imeamua kupitia upya sheria ya madini, ili wananchi wasionewe kwenye maeneo yao na kutolea mfano Mkoa wa Mara wenye madini mengi. Katika kero hizo za ardhi, kikongwe mmoja alijitokeza mbele ya Rais na kumuelezea kero yake ya kunyanganywa ardhi kwa kisingizio za uwekezaji, ambapo Rais Magufuli alimpigia simu Waziri wa Ardhi, Nyumba na Maendeleo ya Makazi, William Lukuvi na kumuuliza jambo hilo kisha akatoa maelekezo.Akijibu malalamiko hayo kwa Rais, Waziri Lukuvi alisema jambo hilo analifahamu na kwamba alimwagiza Kamishna wa Ardhi wa Kanda kulishughulikia. Basi kama ulimwagiza huyo Kamishna anaitwa Shewiyo Joseph na hajalitekeleza kurudisha ardhi ya huyo bibi Nyasasi Masige, msimamishe kazi uchunguzi ufanywe ni lazima kiwanja chake kirudi,alisema Rais Magufuli.  <topic>: KITAIFA 